Drabet på danske Louisa Vesterager Jespersen og norske Maren Ueland påvirker stemningen i den marokkanske by Marrakesh, hvor det er det helt store samtaleemne.

Det fortæller DR Nyheders journalist Jakob Vinde Larsen, som ankom i dag, og har brugt eftermiddagen på at vandre i gaderne og tale med folk.

Her hørte han mange udtryk for vrede over drabene på de to campister, som marokkansk politi efterforsker som terrorrelaterede. Fire mistænkte er anholdt.

- Man får virkelig nogle stærke følelsesmæssige reaktioner, fortæller Jakob Vinde Larsen.

Han talte for eksempel med Khalid Razin, som er ansat i turismeindustrien. Han væmmes ved sagen.